SL Uradni list Evropske unije L 121/22

IZVEDBENI SKLEP KOMISIJE (EU) 2016/701

z dne 4. maja 2016

o spremembi Odločbe 2007/453/ES glede BSE-statusa Francije

(notificirano pod dokumentarno številko C(2016) 2600)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 999/2001 z dne 22. maja 2001 o določitvi predpisov za preprečevanje, nadzor in izkoreninjenje nekaterih transmisivnih spongiformnih encefalopatij (1) in zlasti tretjega pododstavka člena 5(2) Uredbe,

ob upoštevanju naslednjega:

(1) Uredba (ES) št. 999/2001 določa, da je treba države članice, tretje države ali njihove regije (v nadaljnjem besedilu: države ali regije) glede na njihov status tveganja za bovino spongiformno encefalopatijo (BSE) razvrstiti v eno od treh kategorij: zanemarljivo tveganje za BSE, nadzorovano tveganje za BSE in nejasno tveganje za BSE.

(2) V Prilogi k Odločbi Komisije 2007/453/ES (2) je naveden seznam držav ali regij glede na njihov status tveganja za BSE.

(3) Mednarodna organizacija za zdravje živali (v nadaljnjem besedilu: OIE) ima vodilno vlogo pri razvrščanju držav ali regij glede na njihovo tveganje za BSE.

(4) OIE je 26. maja 2015 na generalni skupščini sprejela resolucijo št. 21 o priznavanju statusa tveganja za BSE tistih držav članic (3), ki priznavajo Francijo kot državo s statusom zanemarljivega tveganja za BSE. Odločba 2007/453/ES je bila 4. avgusta 2015 spremenjena z Izvedbenim sklepom Komisije (EU) št. 2015/1356 (4), da se v pravu EU odrazi status Francije in drugih držav kot držav z zanemarljivim tveganjem za BSE.

(5) Francija je 24. marca 2016 Komisijo, druge države članice in OIE obvestila o odkritju primera klasične BSE pri govedu v Franciji, ki je bilo rojeno aprila 2011.

(6) V skladu s členom 11.4.3 Zoosanitarnega kodeksa za kopenske živali OIE (5) je eden od pogojev za odobritev in ohranjanje statusa države kot države z zanemarljivim tveganjem za BSE ta, da če v državi obstaja avtohtoni primer klasične BSE, mora biti vsak avtohtoni primer klasične BSE rojen pred več kot 11 leti. Zato je Znanstvena komisija za živalske bolezni OIE po uradnem obvestilu Francije o potrditvi primera klasične BSE pri petletnem govedu začasno umaknila status Francije kot države z zanemarljivim tveganjem za BSE, kot je priznano z resolucijo št. 21, in ponovno uvedla prejšnji status Francije kot države z nadzorovanim tveganjem za BSE z učinkom od 25. marca 2016.

(7) Zaradi navedene odločitve bi bilo treba spremeniti seznam držav v Prilogi k Odločbi 2007/453/ES.

(8) Odločbo 2007/453/ES bi bilo zato treba ustrezno spremeniti.

(9) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1

Priloga k Odločbi 2007/453/ES se spremeni:

1. vnos „— Francija“ se izbriše v delu „A. Države ali regije z zanemarljivim tveganjem za BSE“;

2. vnos „— Francija“ se vstavi v del „B. Države ali regije z nadzorovanim tveganjem za BSE“, za vnosom „— Španija“ in pred vnosom „— Litva“.

Člen 2

Ta sklep je naslovljen na države članice.

V Bruslju, 4. maja 2016 Za Komisijo Vytenis ANDRIUKAITIS Član Komisije

(1) UL L 147, 31.5.2001, str. 1.

(2) Odločba Komisije 2007/453/ES z dne 29. junija 2007 o določitvi BSE-statusa držav članic ali tretjih držav ali njihovih regij v skladu z njihovim tveganjem BSE (UL L 172, 30.6.2007, str. 84).

(3) http://www.oie.int/fileadmin/Home/eng/Animal_Health_in_the_World/docs/pdf/2015_A_RESO_R21_BSE.pdf

(4) Izvedbeni sklep Komisije (EU) 2015/1356 z dne 4. avgusta 2015 o spremembi Odločbe 2007/453/ES glede statusa BSE Češke, Francije, Cipra, Lihtenštajna in Švice (UL L 209, 6.8.2015, str. 5).

(5) http://www.oie.int/international-standard-setting/terrestrial-code/access-online/